 1. In nomine sancte et individue Trinitatis, amen. Noverint universi presentes et futuri, quod ego Robertus, dux Burgundie, dedi et concessi hominibus meis de Sinemuro, communiam et libertatem habendam in perpetuum, ad formam communie et libertatis Dyvionensis, salvis suis bonis usibus et salvo hoc a me retempto, quod ego ponam in villa Sinemuri majorem, et emende pertinentes ad majoritatem erunt mee.  2. In die festi Nativitatis beati Johannis Baptiste, ponet et eliget communia Sinemuri sex scabinos, et electis et positis, ego ponam in villa Sinemuri majorem meum.  3. Quam cito erit major positus seu missus in villa Sinemuri, ad requisitionem scabinorum et in eorum presentia, jurabit super sancta Dei Evangelia, quod contra libertatem, seu contra communiam, secundum posse suum, vel secundum intentionem suam, aliquam injuriam non faciet seu facere consentiet, et quod jus meum et communie supradicte fideliter observabit, major vero aliquod judicium sine scabinis non faciet.  4. De preposito meo Sinemuri facere non possum majorem, quamdiu prepositus erit de Sinemuro, nec de majore prepositum, quamdiu major erit de Sinemuro.  5. Major et scabini ponent messarios vinearum custodes, quotiescumque sib viderint expedire, et servabunt scabini cartam ipsam.  6. Alter alteri istius communie recte secundum suam opinionem auxiliabitur, et nullatenus patietur quod aliquis alicui eorum auferat aliquid, vel de rebus suis aliquid capiat.  7. Credicio de pane et vino, et aliis victualibus, fiet michi Sinemuri undecim diebus; et si infra predictum terminum credita non reddidero, nichil amplius michi credent donec credita persolvantur.  8. Si quis sacramentum alicui facere debuerit, et ante adramitionem sacramenti, se in negotium suum iturum esse dixerit, propter illud faciendum de itinere suo non remanebit, nec ideo incidet, sed postquam redierit, si convenienter submonitus fuerit, sacramentum faciet.  9. Si quis aliquam injuriam fecerit homini qui hanc communiam juraverit, et clamor ad juratos inde venerit, si ipsum hominem qui injuriam fecerit capere poterunt, de corpore suo vindictam capient; nisi forefactum emendaverit illi cui illatum fuerit, secundum judicium illorum qui communiam custodierint. 10. Et si ille qui forefactum fecerit ad aliquod receptaculum perrexerit, et homines communie ad receptaculum transmiserint et domino receptaculi, vel primatibus ipsius loci questionem fecerint, ut de eorum inimico faciant eis rectitudinem. Et si facere voluerint rectitudinem, capient; quod si facere noluerint, homines communie, auxiliatores erunt faciendi vindictam de corpore, et de pecunia ipsius qui forefactum fecerit et hominum illius receptaculi. 11. Si mercator in ipsam villam ad mercandum venerit, et aliquis ei aliquod injurie infra villam Sinemuri, si jurati inde clamorem audierint et mercator in villa ipsa eum invenerit, homines communie ad vindictam faciendam super hoc recte secundum opinionem suam auxilium prestabunt, nisi mercator ille de hostibus dicte communie fuerit. Et si ad aliquod receptaculum ille adversarius perrexerit, si mercator vel jurati ad eum miserint, et ille satisfecerit mercatori secundum judicium mercatorum communie, vel probare vel ostendere poterit se illud forefactum non fecisse, communie sufficiet. Quod si facere noluerit, si postmodum infra villam Sinemuri capi poterit, de eo vindictam facient jurati. 12. Nemo preter me et senescallum meum, poterit conducere in villam Sinemuri hominem qui forefactum fecit homini qui hanc communiam juravit, nisi forefactum emendare venerit secundum judicium illorum qui communiam servant. 13. Pecuniam illam quam homines crediderunt qui sunt de communia antequam communiam jurassent, si rehabere non poterunt, postquam inde justum clamorem fecerint, querant quoquomodo possint quod creditam pecuniam rehabeant. Pro illa vero pecunia quam crediderunt postquam hanc communiam juraverunt, nullum hominem capient, nisi sit debitor vel fidejussor. 14. Si extraneus homo panem suum vel vinum in villam Sinemuri causa securitatis adduxerit, si postea inter dominum ejus et homines communie discordia emerserit, quindecim dies habebit vendendi panem et vinum in dicta villa, et deferendi nummos et aliam pecuniam suam, preter panem et vinum; nisi ipse forefactum fecerit, vel fuerit cum illis qui forefactum fecerunt. 15. Nemo de villa predicta qui hanc communiam juraverit, credet pecuniam suam, vel commodabit hostibus communie quamdiu guerra durabit, et si quis probatus fuerit aliquid credidisse hostibus communie, justicia de eo fiet ad judicium juratorum communie. 16. Si aliquando homines communie contra hostes suos exierint, nullus de communia loquetur cum hostibus communie, nisi licentia custodum communie. 17. Ad hoc homines statuti jurabunt, quod neminem, propter amorem, seu propter odium deportabunt vel gravabunt et quod rectum judicium facient, secundum suam estimationem; omnes vero alii jurabunt, quod idem judicium quod predicti super eos facient, et patientur et concedent, quod idem judicium quod predicti super eos facient, et patientur et concedent, nisi probare poterunt quod de censu proprio persolvere nequeunt. 18. Universi homines mei Sinemuri communiam jurabunt; qui vero jurare noluerint, illi qui juraverint de domo ipsius et de pecunia ejus justiciam facient. 19. Si quis autem de communia aliquid forefecerit et per juratos emendare noluerit, homines communie exinde facient justiciam. 20. Si quis ad sonum factum pro communia congreganda non venerit, duodecim denarios emendabit. 21. Nullus intra villam Sinemuri aliquem potest capere, nisi major et jurati, quamdiu de eo justiciam facere voluerint. 22. Si quis de communia, vel ipsa communia in aliquid forefecerit, oportebit quod in prioratum Beate Marie Sinemuri veniat, et ego per majorem communie, ad judicium juratorum, de eo vel de ea justiciam capiam, nec nos extra predictum prioratum vel placitare, vel cartam monstrare compellere potero. 23. Si aliquis fregerit bannum vindemiarum, emendatio erit super majorem, et super juratos, et illa emendatio erit mea. 24. Si autem dissentio aliqua postmodum emerxerit, scilicet de judicio vel de aliquo quod non sit in hac carta prenotatum, secundum cognitionem et testimonium juratorum communie Dyvionensis emendabitur, nec perinde in me forefecisse reputabitur; et si de aliquo judicio inter se judicare nequeant, apud Dyvionem eant de illo inquirendo major et unus scabinorum, ad expensas ville Sinemuri. 25. De justicia vero et forefactis meis ita statutum est, scilicet: de sanguine violenter facto, si clamor inde fiat et probatio, septem solidos emendabitur, et vulneratus habebit quindecim solidos. 26. Si compositio de duello ante ictum vel post ictum fiat, sexaginta quinque solidos et sex denarios habebo. Si duellum victum fuerit, in dispositione mea erit. 27. De juisio fiet sicut de duello. 28. Si homo de communia deprehensus in furto et comprobatus fuerit, in dispositione mea erit de eo. 29. De multro in dispositione mea erit, et qui multrum fecerit, preposito meo tradetur, si major inde posse habuit, nec de cetero recipietur de communia, nisi assensu juratorum. 30. Infractio castri sexaginta quinque solidos emendabitur. 31. De raptu in dispositione mea erit, si mulier tantum clamaverit quod a legitimis hominibus audita fuerit et hoc probare possit. 32. De forefacto fructuum in dispositione majoris et juratorum erit, nisi de nocte fiat: et cum probatum fuerit quod de nocte fiat, sexaginta quinque solidos emendabitur. 33. Infractio cheminii sexaginta quinque solidis emendabitur. 34. Falsa mensura sexaginta quinque solidis emendabitur. 35. Si aliquis pedagium vel ventas extra villam Sinemuri absque consensu pedagiarii vel ventarii portaverit, sexaginta quinque solidis emendabit, si tamen comprobatus fuerit. 36. Sciendum vero quod omnia ab hiis que in hac carta continentur in dispositione majoris et juratorum sunt. 37. Si ego communiam pro exercitu meo commovero, mecum ibunt, vel cum senescallo meo, et cum conestabulario meo, infra regnum Francie, secundum posse suum rationabiliter, quadraginta diebus. Si vero aliquod castrum infra ducatum meum obsedero, tunc mecum erunt per voluntatem meam. Sciendum quod homines communie ejus receptibiles famulos in exercitum meum pro ipsis mittere possunt. 38. Communia potest retinere homines, cujuscumque territorii sint, in villa Sinemuri, secundum consuetudines et usagium patris mei et predecessorum meorum. 39. Preterea rex Francie, ad petitionem meam hanc communiam manutenendam promisit, ita quod si ab institutis hujus communie resilierim, emendari communie faciet, reddendo capitale secundum judicium curie sue, infra quadraginta dies ex quo clamor ad eum inde pervenerit. 40. Archiepiscopus vero Lugdunensis, Eduensis, Lingonensis, Cabilonensis episcopi, hanc cartam et hanc communiam ad petitionem meam manutenendam promiserunt, taliter, quod si ego, vel alius de quo posse habeam, instituta communie que in presenti carta continentur infrigerimus, ex quo exinde clamor ad eos pervenerit, ipsa quoque infractio per majorem communie vel per alium loco majoris, si major secure ire non poterit, et per duos alios de juratis communie quos major juramento affirmaverit esse legitimos fuerit comprobata, archiepiscopus et episcopi, ut ipsam infractionem emendam reddendo capitale, per se vel per nuncios suos infra regnum Francie me submonebunt. Si vero post monitionem factam, ipsam infractionem infra quindecim dies non emendavero, totam terram meam in interdicto supponent preter Sinemurum, et usque ad satisfactionem facient emendari. 41. Et sciendum, quod ego, vel uxor mea, vel heredes mei, commendatos vel taillabilem hominem infra Sinemurum habere non possumus, preterquam familias seu heredes quondam Theobaldi, prepositi patris mei, et Girardi dicti Viche, filiastri sui. 42. Preterea, si homo de communia pro debito meo bene et fideliter cognito captus fuerit, vel aliquid admiserit de meis redditibus Sinemuri, vel de censa mea, si redditus non sufficient, redimetur, vel quod admiserit restituetur. 43. Concessi etiam, quod si prepositus Sinemuri aliquid occupet de rebus hominum communie, reddet sine placito quantum homo ille probaverit, si legitimus a majore communie testificatus fuerit. 44. Item concessi eisdem, quod ipsam majoritatem Sinemuri dare, tradere, vel etiam obligare ad vitam hominis non possum. 45. Sciendum etiam est, quod pro promissione hujus communie, quolibet anno, post electionem scabinorum, jurabunt major et scabini quod facient michi valere villam Sinemuri annuatim quantum poterunt, per juramenta sua corporaliter super Sancta Dei Ewangelia data; levando tantummodo a ditiori unam marcham argenti, talis argenti quale mercatores in nundinis dabunt inter se et recipient, et de aliis sufficienter per sacramenta sua, secundum quod habent vel habebunt, et reddent et solvent michi vel mandato meo seu preposito homines mei de hanc communia summam totam quam habebunt et levabunt ab hominibus meis de Sinemuro apud Sinemurum, die Martis ante Ramos palmarum, vel in sabbato magno Pasche apud Barrum; si vero tum non reddiderint, deinceps possum vadiare: credetur siquidem eis majori et scabinis super summam quam levabunt, per sua juramenta, nec ultra hoc a me poterunt super hoc in aliquo molestari. 46. Supranominatis itaque constitutionibus omnes homines meos, quicumque in predicta communia fuerint, quittos et immunes a taillia in perpetuum esse concedo. 47. Concessi etiam meis hominibus de Sinemuro, totum attractum hominum venientium in dicta villa Sinemuri, salvo quidem jure meo, et ecclesiarum, et militum, et salvis homnibus iis que habebant ecclesie et milites in omnibus suis, in tempore patris mei et ante communiam que in predicta villa aliquid juris habent. 48. Hanc autem communiam et libertatem, et has pactiones predictas pro me et heredibus meis, ac etiam successoribus juravi tenendas et irrefragabiliter observandas et sigilli mei impositione muniri. Actum et datum die Jovis post festum beatorum apostolorum Philippi et Jacobi, anno Domini millesimo ducentesimo septuagesimo sexto.